Установа запрашае наведаць музейныя заняткі ў новым, незвычайным фармаце, пабудаваныя ў форме гульні, у аснове якой – пошук. Кожнаму ўдзельніку прапануецца пуцяводнік з пытаннямі, адказы на якія ён можа адшукаць на экспазіцыі музея. Пытанні, сфармуляваныя разгорнута, з апавяданнямі пра эпоху, жыццё і творчасць Янкі Купалы, паглыбяць веды наведвальніка, бо ён не проста атрымлівае інфармацыю, але стварае новыя веды шляхам адкрыцця. Гульня прадугледжвае момант спаборніцтва: вызначаюцца пераможцы, якія атрымліваюць памятны прыз. Каб забяспечыць добры настрой кожнага з удзельнікаў, ім уручаюць “Папараць-кветку”, зробленую ў тэхніцы арыгамі. Стварае атмасферу каларытнага свята і вядучая гульні – Паўлінка, супрацоўніца музея ў нацыянальным строі. Гульня дазваляе кожнаму наведвальніку правесці асабістае даследаванне і пераканацца, што музей можа быць займальным і поўным дзіўных адкрыццяў.